Virallinen lehti nro C 292 , 21/09/1998 s. 0161



B4-0729, 0735, 0762 ja 0774/98 Päätöslauselma Georgian tilanteesta Euroopan parlamentti, joka - ottaa huomioon aikaisemmat päätöslauselmansa Georgian tilanteesta, - ottaa huomioon 28. toukokuuta 1998 kokoontuneen YK:n turvallisuusneuvoston julkilausuman, - ottaa huomioon Euroopan unionin puheenjohtajavaltion 2. kesäkuuta 1998 antaman julkilausuman, A. panee erittäin huolestuneena merkille kiivaat taistelut, jotka ovat puhjenneet Abhasian Galin alueella Georgiassa, jotka ovat johtaneet ihmishenkien menetyksiin etenkin siviiliväestön keskuudessa ja jotka ovat pakottaneet suuren määrän georgialaisia pakenemaan kodeistaan, B. katsoo, että Galin alueen huoneneva turvallisuustilanne uhkaa vakavasti YK:n johtamia pyrkimyksiä konfliktin ratkaisemiseksi sekä vaarantaa Kaukasuksen alueen turvallisuuden, C. ilmaisee huolestuneisuutensa siitä, että alueen konfliktin rauhanomaiseen neuvotteluratkaisuun pyrkivä ja Georgian itsemääräämisoikeuden ja alueellisen koskemattomuuden huomioon ottava rauhanprosessi on viime aikoina hidastunut, D. ilmaisee tässä yhteydessä huolestuneisuutensa kansainvälisten avustustyöntekijöiden, YK:n Georgian edustuston henkilöstön ja IVY-maiden yhteisten rauhanturvajoukkojen turvallisuudesta, E. panee merkille, että tämän vuoden aikana Georgian demokraattista ja poliittista kehitysprosessia on useaan otteeseen yritetty horjuttaa - vakavin tapaus oli presidentti Sevardnadzen murhayritys, F. ilmaisee täyden tukensa Georgian poliittisen ja taloudellisen kehityksen rauhallisesti sujuvalle prosessille, mikä ilmenee Euroopan unionin ja Georgian välisestä kumppanuus- ja yhteistyösopimuksesta, G. ottaa huomioon Georgian saavuttaman merkittävän edistymisen demokratian ja oikeusvaltion vahvistamisessa sekä perusoikeuksien kunnioittamisessa; 1. Tuomitsee jyrkästi Georgian väestöä vastaan kohdistuneet viimeaikaiset väkivaltaiset hyökkäykset Abhasian Galin alueella Georgiassa; 2. Pyytää noudattamaan tiukasti 14. toukokuuta 1994 tehtyä Moskovan sopimusta tulitauosta ja joukkojen erottamisesta ja 25. toukokuuta 1998 allekirjoitettua tulitaukoa koskevaa pöytäkirjaa sekä velvoitetta pidättäytyä voimankäytöstä ja ratkaista kiistat yksinomaan rauhanomaisesti; 3. Pyytää kaikkia osapuolia osoittamaan tarvittavaa poliittista tahtoa merkittävien tulosten saavuttamiseksi neuvoteltaessa keskeisistä kysymyksistä Yhdistyneiden kansakuntien johtaman rauhanprosessin yhteydessä sekä suorassa vuoropuhelussa kunnioittaen täysin Georgian itsemääräämisoikeutta ja alueellista koskemattomuutta; 4. Pyytää kaikkia osapuolia täyttämään pakolaisten ja hätäsiirtolaisten turvallista kotiinpaluuta koskevat velvoitteensa; 5. Pyytää Venäjää myötävaikuttamaan Yhdistyneiden kansakuntien suojeluksessa toteutettavan rauhanprosessin täytäntöönpanoon; 6. Pyytää komissiota ja neuvostoa antamaan tarvittavaa apua alueen pakolaisten tukemiseksi; 7. Korostaa luottamusta lisääviä toimia koskevan Euroopan neuvoston ohjelman merkitystä tärkeänä välineenä Georgian ja Abhasian yhteisöjen välisessä rauhanprosessissa ja pyytää komissiota ja neuvostoa tukemaan tätä aloitetta; 8. Pyytää Euroopan unionin jäsenvaltioita rahoittamaan etnisten ryhmien välisen vuoropuhelun palauttajana toimivaa kaksikielistä «Ertoba Radio Companya», jota Euroopan neuvoston jäsenvaltioidenkin on nyt mahdollista tukea vapaaehtoiselta pohjalta; 9. Kehottaa puhemiestään välittämään tämän päätöslauselman komissiolle, neuvostolle sekä Georgian ja Venäjän hallitukselle ja parlamentille.